19-ամյա Վերոնիկա Քեշիշբանոսը «Հայաստանի ձայնը» հեռուստանախագծի մասնակիցներից է: Ասում է՝ երաժշտական կրթություն չունի, բայց երգում է այն պահից, ինչ սկսել է խոսել: Երգի ասպարեզում առայժմ վաղ է ասել` ինչ հաջողությունների կհասնի, սակայն հիմնական մասնագիտության առումով նա արդեն կատարել է իր ընտրությունը: Վերոնիկան սովորում է ԵՊՀ Փիլիսոփայության և հոգեբանության ֆակուլտետում: Նա 7 տարեկանից հաճախում է լողի, իսկ 12 տարեկանում դարձել է բուսակեր, այնուհետեւ սկսել է զբաղվել նաեւ յոգայով: Ասում է, որ չի խճճվում այս ամենում: Վերոնիկան հավատացած է, որ նման ակտիվությունը նրան հաջողվում է բուսակերության շնորհիվ: